**Treballem junt(e)s per innovar: col·laboració entre professorat i investigador(e)s en entorns plurilingües**

Dolors Masats, Melinda Dooly, Marta Juanhuix, Emilee Moore, Claudia Vallejo

**Resum**

El treball que presentem pretén contribuir a la reflexió sobre com s’hauria de planificar i desenvolupar la recerca a l’aula des de la perspectiva de la recerca i la innovació responsables. Aquesta acció clau per a la Comissió Europea es planteja, dins el programa Horitzó 2020, l’objectiu d’aconseguir que la Ciència es desenvolupi amb i per a la Societat. Creiem que, en el camp de l’educació, aquesta visió es traduiria, com a mínim, en la voluntat d’assolir dues premisses claus: en primer lloc, la recerca a les aules ha de partir de propostes d’innovació dissenyades i implementades conjuntament entre els equips investigadors i els equips docents; en segon lloc, cal que aquests equips mixtos es comprometin amb tota la comunitat educativa i duguin a terme propostes de recerca amb voluntat de portar a les aules noves pràctiques educatives per solucionar reptes didàctics i socials.

Per contextualitzar aquesta proposta, fruit del nostre posicionament com a investigadores, primer de tot expliquem breument la nostra trajectòria com a grup de recerca. Tot seguit, argumentem per què defensem que és precís que la recerca a l’aula es comprometi amb una educació democràtica, inclusiva i de qualitat i, per tant, no es pot deslligar ni de la innovació educativa a l’escola ni de la innovació en la formació de mestres. A continuació, descrivim els principis ontològics del que anomenem *recerca acció col·laborativa*, que pretén valoritzar el treball realitzat de manera conjunta, i des de posicions de poder simètriques, entre tots els i les agents implicats en els treballs d’investigació que parteixen de propostes d’innovació a l’aula. Defensem que aquesta col·laboració s’ha de dur a terme tant en els processos de disseny de la recerca i de recollida de dades com en l’anàlisi d’aquestes dades i en la difusió dels resultats.

Per últim, il·lustrem la nostra proposta a través de dos projectes d’innovació, l’un realitzat a l’assignatura d’anglès d’un centre d’educació secundària i l’altre desenvolupat en dues aules de primària en què l’educació artística es vehicula a través de l’anglès. Si bé tots dos es plantejaven l’objectiu d’animar l’alumnat a realitzar algun tipus d’acció per mirar d’aconseguir sensibilitzar els altres envers la situació de les persones refugiades, no s’articulen a través del mateix tipus de tasques ni deriven en un mateix tipus de producte final. La presentació d’aquests dos projectes d’innovació ens permet d’exemplificar també, de forma contextualitzada, la nostra manera de concebre la recerca acció col·laborativa i, en fer-ho, esperem contribuir a la caracterització d’un model de recerca i innovació responsables.

**Paraules clau:** recerca i innovació responsables, treball per projectes, recerca acció col·laborativa, educació inclusiva, pràctiques educatives compromeses.

**Masats, Dolors; Dooly, Melinda; Juanhuix, Marta; Moore, Emilee, i Vallejo, Claudia (2019, 17 de gener).** *Treballem junt(e)s per innovar: col·laboració crítica entre professorat i investigador(e)s a la classe plurilingüe*. Comunicació presentada al 9è seminari internacional L’aula com a àmbit d’investigació, Bellaterra (Catalunya). Ponent: Dolors Masats.